Tampereen perussuomalaisten hallitus teki yksimielisen päätöksen siitä, että järjestö rahoittaa bussikuljetusta Tornion Rajat Kiinni! -mielenosoitukseen.

Torniossa pidettiin Rajat kiinni -mielenosoitus jo pari viikkoa sitten. EMMA TAIPALE / PSA

– Meillä on bussi täynnä, mutta emme ole kysyneet ihmisten puoluetaustoja. On siellä joukossa sitoutumattomiakin, kertoo Tampereen Perussuomalaisten puheenjohtaja Terhi Kiemunki.

Tornion mielenosoitukset järjestäjät kuvailevat tapahtumaa Facebookissa näin:

”Vastustamme hallituksen lyhytnäköistä pakolaispolitiikkaa sekä siihen liittyvää holtitonta verovarojen käyttämistä ja vaadimme pääministerin sekä sisäministerin erottamista sekä maahantulijoiden käännyttämistä jo Ruotsin rajalla takaisin turvalliseen Ruotsiin.

Kuinka kauan meidän tulee kestää ahdistelua ja penninvenytystä? Samaan aikaan, kun ministerit ajavat takseilla 400 metrin matkoja, eivät kärsi leikkauksista, sekä ovat irrallaan koko todellisuudesta?”

Onko tässä ristiriita, että perussuomalaisten paikallisyhdistys tukee osallistumista mielenosoitukseen, jolla vaaditaan hallituksen eroa, vaikka perussuomalaiset kuuluvat hallitukseen?

– On siinä ristiriita. Katsomme kuitenkin, että kaikilla on tilaisuus osoittaa mieltä, mitä mieltä on tästä kehityksestä. Ei ole mitään mieltä lähteä järjestämään samaan paikkaan erikseen toista mielenosoitusta.

Kiemungin mukaan vain tapahtuman järjestäjät vaativat ministereiden eroa.

– Jos joku on sitä mieltä, niin sitten on sitä mieltä. Me emme vaadi hallituksen eroa. Mutta jotain tälle tilanteelle tarvitsisi tehdä, että me selviydymme tästä.

Näkemyseroja

Tampereen perussuomalaisten sisällä tästä on ilmeisesti näkemyseroja, ainakin osan ministerien kohdalla.

– Sisäministeriöltä pitäisi löytyä enemmän potkua rajoittaa virtaa. Sisäministeriön virkamiehet olivat valmistelleet lakia, että kunnilla olisi velvollisuus ottaa vastaan turvapaikanhakijoita. Alkaa olla yleistä huolta siitä, onko Orpo tehtäviensä tasalla, sanoo perussuomalaisten Pirkanmaan piirin varapuheenjohtaja Heikki Luoto. Hän osallistuu itsekin mielenosoitukseen.

– Kyllä tässä Orpo saisi ryhdistää toimintaansa. Jotakin täytyy tapahtua, melkoista epäluottamusta tunnetaan Suomessa laajasti varmasti Orpoa kohtaan, Luoto toteaa.

Pitäisikö teidän mielestänne Orpo erottaa?

– Jos oletetaan, ettei Orpo pysty toimintaa muuttamaan, hän itse osaisi tehdä ratkaisuja asemansa suhteen.

– Me ollaan tukemassa perussuomalaisia ministereitä tuolla mielenosoituksessa, Luoto sanoo.

Onko tämä Tampereen perussuomalaisten yleinen mielipide, että Rajat kiinni! -mielenosoitukseen osallistumalla tuetaan perussuomalaisia ministereitä hallituksessa?

– Yleistä kokousta tästä ei ole pidetty, mutta hallitus on asioista keskustellut ja kyllä tämä ihan yleinen mielipide on, Kiemunki kertoo.

Perussuomalaisten puolue tai Pirkanmaan piirijärjestö eivät ole mukana bussikuljetuksen järjestämisessä.

”Torniolla symbolinen merkitys”

Viikonlopun aikana Rajat kiinni! -mielenosoituksia järjestetään yhteensä kuusi ympäri Suomea, myös Tampereella. Näiden tapahtumien kuvaukset Facebookissa eivät ole yhtä radikaaleja kuin Tornion mielenosoituksen.

Miksi päädyitte järjestämään kuljetuksen juuri Tornioon?

– Kai siinä symbolista merkitystä on, kun on raja kyseessä. Lisäksi Tornioon menijöitä oli varmasti muutenkin. Bussi on kustannustehokkaampi ratkaisu kuin henkilöautot, Luoto selittää.

Kiemungin mukaan Tornioon lähdettiin, koska siellä saataisiin ääni paremmin kuuluviin.

– Odotan, että tähän saadaan isompi väkijoukko paikalle. Siinä on ne järjestelyt, eikä pelkkää Facebook-keskustelua. Ihmiset ovat todella tulossa paikalle.

Pitäisikö mielestänne pysäyttää kokonaan turvapaikanhakijoiden saapuminen Suomeen?

– Kyllähän sitä voisi ainakin minun mielestäni ihan hyvin. Kun tässä tuntuu niin oudolta, että Syyriasta tulee pakolaisia tänne asti ja usein tuntuu olevan, ettei se motiivi ei ole hätä. Varsinkaan, kun suurin osa Suomeen saapuvista ei ole Syyriasta vaan maista, joissa on suhtkoht rauhallista, Luoto sanoo.

Eli kirjaimellisesti rajat kiinni?

– Kyllähän jonkinlaista liikehdintää on. Mutta kyllä laittomien tulijoiden käännyttäminen alkaa olla hyvä vaihtoehto, Luoto toteaa.

Kiemungin mukaan tulisi puuttua ”hallitsemattomaan kulkemiseen”.

– Heti rajalla pitäisi pystyä tunnistamaan ne, ketkä ovat turvapaikan tarpeessa ja hädässä saapuvia ihmisiä. Hätää kärsivät pitäisi pystyä auttamaan. Mutta onko tämä se oikea tapa, niin meidän mielestämme ei, Kiemunki sanoo.